钦定古今图书集成/明伦汇编/官常典/第231卷 > 陈骙
## 钦定古今图书集成/明伦汇编/官常典/第231卷 > 陈骙

按《宋史》本传：骙字叔进，台州临海人。绍兴二十四年，
试春官第一。秦桧当国，以秦埙居其上。累官迁将作
少监，守秘书少监，兼太子谕德。太子尹临安，骙谓储
宫下亲细务，不得专于学，非所以毓德也。太子矍然，
亟辞。崔渊以外戚张说进，除秘书郎兼金部郎，骙封
还词头。未几，出知赣州，易秀州。召还，首言：“陛下锐意
图治，群下急于自媒，争献彊兵理财之计，及畀以职，
报效蔑闻，宜杜邪谄之路。”再归故官，迁秘书监兼崇
政殿说书。淳熙五年，试中书舍人兼侍讲、同修《国史》。
上欲采晋、宋以下兴亡理乱之大端，约为一书，谓骙
曰：“惟卿与周必大可任此事。”言者忌而攻之，上留章
不下，授提举太平兴国宫。起知宁国府，改知太平州，
加集英殿修撰，以言者罢。起知袁州。光宗受禅，召试
吏部侍郎。绍兴元年，同知贡举兼侍讲。二年春，雪雷，
诏陈时政得失，骙疏三十条，如：“宫闱之分不严，则权
柄移；内谒之渐不杜，则明断息；谋台谏于当路，则私
党植；咨将帅于近习，则贿赂行；不求谠论，则过失彰；
不谨旧章则取舍错；宴饮不时则精神昏，赐予无节
则财用竭。”皆切于时病。三年三月，权礼部尚书。六月，
同知枢密院事。四年二月，参知政事。光宗以疾不朝
重华宫，会庆节称寿，又不果往。骙三入奏，廷臣上疏
者以百数。上感悟，以冬至日朝重华。五年正月朔旦，
称寿于慈福宫。孝宗崩，光宗以疾未临丧，骙请正储
位以安人心。七月，摄行三省事。宁宗即位，知枢密院
事兼参知政事。赵汝愚为右丞相，骙素所不快，未尝
同堂语。汝愚拟除刘光祖侍御史，骙奏曰：“刘光祖旧
与臣有隙，光祖入台，臣请避之。”汝愚愕而止。时韩𠈁
胄恃传言之劳，潜窃国柄，吏部侍郎彭龟年论𠈁胄
将为国患，不报。于是龟年、𠈁胄俱请祠，骙曰：“以阁门
去经筵，何以示天下？”龟年竟外补。𠈁胄语人曰：“彭侍
郎不贪好官，固也，元枢亦欲为好人耶？”遂以资政殿
大学士与郡，辞，诏提举洞霄宫。庆元二年，知婺州。告
老，授观文殿学士、提举洞霄宫。嘉泰三年，卒，年七十
六。赠少傅，谥文简。